KYK: 2 luiperds ontspan op dak | Netwerk24
Deur Brümilda Swartbooi 15 April 2021 09:34
Dit is presies wat gaste by 'n lodge in die Laeveld van Mpumalanga Dinsdagoggend aangetref het toe hulle voor sonop op 'n wildrit uit is.
Die luiperdwyfie en haar welpie het met sonsopkoms op 'n dak by die Singita Sabi Sand se private landingstrook ontspan. Foto: Ross Couper, Singita-fotograaf
Chene Wales-Baillie, die veldgids wat saam met die gaste was, sê hulle kon hul oë nie glo nie. Sy het self in die drie jaar dat sy by Singita Sabi Sand werk, nog nie gesien dat luiperds hulself op 'n gebou se dak tuismaak nie.
Dis die eerste keer dat twee luiperds hulle op die gebou se dak tuismaak. Foto: Ross Couper, Singita-fotograaf
Waar kry 'n luiperd nou 'n beter uitkykpunt om die gebied te bespied? Foto: Ross Couper, Singita-fotograaf
"Ek, die spoorsnyer en my gaste is voor sononder uit om op te volg oor die jagluiperdwyfie en haar welpie. Ons het hulle die vorige aand oos van die landingstrook gesien met 'n rooibok wat sy gevang het, maar wat deur hiënas afgeneem is."
Ross Couper, fotograaf van die lodge, was ook in die omgewing en Wales-Baillie en haar groep het besluit om op die pad langs die landingstrook te kyk of hulle enige teken van die luiperdpaar kon sien.
Daar was olifante regs van hulle en toe sy links kyk, het sy die volwasse wyfie gesien en "luiperd!" geskreeu.
"My gaste was absoluut verras. Die twee luiperds het ongeveer 15 minute op die dak gebly terwyl die goue lig van sonsopkoms omstreeks 06:00 begin skyn het."
Lisa Carey, 'n woordvoerder van die lodge, sê die twee vierpotiges moes op die dak gekom het via 'n aangrensende muur.
"Hulle is ongelooflike rats diere en word dikwels op hoë punte aangetref om die gebied te bespied vir moontlike prooi. Die luiperdwyfie is 'n inwoner van Singita Sabi Sand. Haar welpie is al groter as sy en sal binnekort onafhanklik word en vir 'n kort rukkie nomadies deur haar grondgebied swerf voordat hy vertrek en 'n eie gebied vind," sê Carey.